Туберкулез және БЦЖ екпесі
Балалар мен жасөспірімдер туберкулезі – бүкіләлемдік проблема. Оның қоздырғышы – микробактериялар. Бұл – ауа тамшыларымен таралатын және aғзағa туберкулез бактериялары түскенде дамитын қауіпті ауру түрі.
Туберкулез ең алдымен өкпені, кейде басқа ағзаларды да зақымдайды. Аурудың негізгі жұқтырушы көзі – туберкулезге шалдыққан адам. Туберкулез ауруына шалдыққан науқаспен тығыз қарым-қатынас жасағанда сөйлесу арқылы, жөтелгенде, түшкіру арқылы туберкулез микобактериясы жұғады. Оның алғашқы белгілері мынадай: жөтел екі аптадан астам уақытқа созылады. Дене қызуы көтеріліп, кеуде қуысы ауырсынады, кейде шаншиды. Салмағы азаяды. Түнгі уақытта қатты терлейді. Тамаққа тәбеті төмендеп, шаршай береді, бойын үнемі әлсіздік билейді. Осы аталған белгілер байқалса, тұрақты мекенжай бойынша жергілікті емханадан флюорографиялық тексеруден өткен дұрыс.
Баланы туберкулезден қалай қорғауға болады?
Жұқпалы дерттен қорғаудың негізгі және арнайы әдісі – БЦЖ екпесі. Эпидемиологиялық жағдайда туберкулезге қарсы вакцина салдырудың маңызы өте зор. Екпе егілмеген балаларда өкпе құртының даму қаупі 2,5 есе, ал, оның ауыр ағымы 3 есе артады. Жаңа туған нәрестелерге арналған БЦЖ екпесі туралы барлық ақпарат ата-аналар үшін ашық әрі қолжетімді. Өкінішке қарай, екпеден бас тарту бүгінгі таңда белең алып барады. БЦЖ – туберкулез таяқшасын жұқтыру қаупін төмендетеді, ал, шалдыққан жағдайда аурудың жеңіл түрде өтуіне мүмкіндік береді.
Кішкентай балаларға туберкулезге қарсы вакцинация әртүрлі әсер етеді, Ол үшін ата-аналар уайымдамауы керек. Егер БЦЖ екпесі қызарса, бұл реакция жүргізілген вакцинациядан кейін бір жыл бойы қалыпты болып саналады. Бұл жағдайда дәрігерден кеңес алу қажет емес, бірақ жоспарлы тексеру кезінде аймақтық дәрігерге екпенің қызарғаны туралы хабарлау қажет. Әсіресе, ата-ананы екпе орнында пайда болған ісік қорқытады. Бірнеше айда БЦЖ орнында ірің пайда болады. Ата-ана осы кезде не істеу керек екенін білмейді. Ол бірте-бірте қабықтанады, оны жұлып алуға, ешнәрсе жағуға болмайды. Кейін тыртық түзіледі. Бірнеше күн бойы жоғары температураның болуы да қалыпты жағдай, яғни ағза оған енгізілген бактерияларға белсенді әсер етеді. Бұл ата-аналарда қорқыныш сезімін тудырмауы тиіс. Ал, егер баланың ыстығы тым жоғары болса немесе 3 күннен асса, дереу дәрігерлік көмекке жүгіну қажет. Сәбилер алғашқы жылдарда педиатрдың тұрақты бақылауында болады. Сондықтан дәрігерден вакцинация реакциясының қалай өтетіні жөнінде кеңес алуға болады.
Туберкулезге қарсы екпе жасаған балалар вакцинацияланбаған адамдарға қарағанда 15 есе аз ауырады және оны жеңіл өткереді. Мысалы, туберкулез ауруының ең ауыр түрі, туберкулез  менингитінен  қорғайды.
Құрметті ата-аналар, оқырмандар, балалардың денсаулығы мен тағдыры өз қолдарыңызда екенін ұмытпаңыздар!

